Soaig Siberil

Soïg Sibéril (anv war e bladennoù ha skritelloù), a oa ur soner gitar arbennikaet war sonerezh Breizh. Ganet e oa bet d'ar 1añ a viz C'hwevrer 1955 e Pariz, hag aet da Anaon d'ar 5 a viz Ebrel 2025 .
E Pariz e oa, er bloavezhioù 1970, pa en em droas ouzh sonerezh Breizh er festoù-noz, goude-se en em stalias e Breizh. Ur soner gitar e oa, unan eus ar wastadourien gentañ o vezañ bet lakaet ar gitar e-touesk ar binviji ret er sonerezh breton oc'h implijout an toniadur DADGAD, e-giz ma soner er sonerezh iwerzhonat alies. Kanañ a rae e-unan pe gant e strolladoù. Gwelet e oa bet o c'hoari gant ar strolladoù-mañ : Kornog, Gwerz, Pennoù Skoulm, Den pe c'hoazh Les Ours du Scorff. Kanet ha sonet en deus ivez gant Nolwenn Korbell.
Ur soner desket e-unan eo Soig Siberil, seniñ a rae kalz gant teknik ar finger picking. Implijout a rae ar muiañ ar gendonerezh digor (pe open tuning) DADGAD (re la re sol la re), evel Pierre Bensusan.
E 1975 ec'h enrollas Soaig e bladenn gentañ gant ar strollad Sked. Kejañ a reas er memes bloavezh gant ar soner gitar iwerzhonat Michael O'Donnell a zeskas dezhañ un nebeud arvezioù eus an hesonerezh war ar gitar. Saig Siberil a lakas ar son nevez-mañ er sonerezh breton.
E 1978 e krouas ar strollad Den asambles gant Jacky Molard. E-barzh hemañ e c'hoarient binviji hengounel gant ul lusk tredan-akoustek a-drugarez d'ar gitar. Mont a reas neuze war-du ar gitar akoustek hag en em varrekaat a reas war deknik ar gendonerezh digor, anvet ivez DADGAD.
E 1980 e kejas Soaig gant Jamie McMenemy eus Battefield Band. Krouiñ a rejont ar strollad Kornog gant Christian Lemaître ha Jean-Michel Veillon. Kornog a sonas dre Europa ha Stadoù Unanet Amerika. Enrollañ a rejont 5 pladenn. E-pad ar mare-se en em droas Soig Siberil war-zu ar sonerezh breizhat. Krouiñ a reas skipailh Gwerz asambles gant Patrick Molard ha Jacky Molard, Erik Marchand ha Youenn Le Bihan, enrollañ a reas gante teir fladenn. E fin ar bloavezhioù 1980 e kendeuzas Gwerz ha Kornog evit krouiñ Pennoù Skoulm. Sonerezh Pennoù Skoulm a zo diazezet war sonerezh Breizh, ha binviji nevez a zeuas war-wel evel an uileann pipe, ar fleüt a-dreuz pe c'hoazh ar violoñs.
E 198, e krouas ur strollad nevez anvet Trio Kemia, gant Fañch Le Bloas hag Alain Rougette. E-pad an amzer-se e sone ivez gant Alain Pennec hag ar strollad La Rouchta. E-barzh ar strollad-mañ e kemeras perzh ivez ar ganerien Gilbert Bourdin, Laurent Jouin hag ar violoñsour Fañch Landreau.
E 1993 e kasas Soig Siberil da benn e bladenn gentañ, bet graet e-unan hag anvet Digor, war Gwerz-pladenn, label Erik Marchand. Seniñ a reas ivez gant ar gitarour Jacques Pellen.
E 1994 e sonas war leurennoù S.U.A gant ar Celtic Fiddle Festival, asambles gant Kevin Burke, Johnny Cunningham ha Christian Lemaître. Roet e voe priz Akademiezh Charles Cros dezhañ abalamour d'e bladenn Les Ours du Scorff bet kemeret perzh ennañ gantañ.
E 1996 e veajas hag e sonas er Rouantelezh Unanet gant ar Celtic Fiddle Tour. Embann a reas e eil pladenn e-unan, Entre Ardoise et Granit, hag enrollañ a reas ur bladenn nevez gant "Les Ours du Scorff". E 1997 e oa gant ar strollad Orion hag enrollañ a rejont ar bladenn Kerden. E 1999 e kasas e drede bladenn e-unan da benn, anvet Gwenojenn. C'hoari a reas gant e gamaraded sonerien : Alain Genty, Karl Gouriou, Jean-Philippe Le Coz, Bachir Mokari, Jacky Molard, Didier Squiban hag Alan Stivell. E 2000, e voe embannet ar bladenn Le retour d'Oné, gant Les Ours du Scorff, hag e 2001 ur bladenn nevez e-unan, Gitar (Coop Breizh).
E 2002, Celtic Guitar Festival (Greentrax) a voe embannet gant Tony MacManus, Alain Genty ha Steve Cooney. Kemeret en deus perzh gante er CD Autour de la guitar (Polydor) war intrudu ar soner gitar Jean-Felix Lalanne. Pladenn nevez gant skridoù sonerezh ha notadurioù (Coop Breizh). Ar bladenn Kan ha gitar sonet ha kanet asambles gant Laurent Jouin. E 2003 e voe klevet en Olympia e-keñver ar sonadeg Autour de la guitare gant Jean-Felix Lalanne. Kemeret en deus perzh ivez e-pad ar Celtic Connection e Glasgow e krouidigezh Donald Shaw : Harvest.
E 2004, e kemeras perzh e pladenn Michael Jones : Prise et reprise. Seniñ a reas ivez war al leurenn gant Denez Prigent. Embannet en deus e ti Greentrax ar bladenn-arc'hant The clear stream e-lec'h e son Soaig, asambles gant Alain Genty ha Tony McManus. E 2005, kaset en deus ar bladenn Les Ours du Scorff La bonne pêche! da benn.